**Litteratur på en ny måde**

*Kære elever*

*I skal [indsæt datoer] igennem et designforløb, hvor det handler om at komme med ideer til, hvordan man kan formidle litteratur til unge. I teksten nedenfor finder I lidt mere information om, hvad et designforløb er for noget og hvorfor jeres ideer er vigtige for vores videre arbejde.*

**Hvad går det ud på?** Skønlitteraturen har til alle tider været brugt som et sted at udtrykke og spejle alle mulige slags følelser og tanker. I litteraturen kan man komme helt ind i personernes inderste og måske forstå sig selv og andre bedre, få nye perspektiver og gode oplevelser. I er eksperterne på jeres eget liv og vi har brug for jeres hjælp til at finde ud af, om I kan bruge skønlitteraturen til noget? Hvordan skaber vi fællesskaber omkring litteratur? Hvor får I øje på den? Og hvordan giver vi bedst flere unge lyst til flere litteraturoplevelser. Det kan handle om at læse og lytte til litteratur eller om selv at skrive. Og det kan både være tykke bøger og helt korte tekster.

**Hvem står bag? [Indsæt info om afsender].** Forløbet I skal igennem er udviklet i projektet ’Litteraturen som upoleret spejl’ og testet på mere end 150 unge. Bag projektet står Aarhus Bibliotekerne, Tønder Kommunes Biblioteker, Roskilde Bibliotekerne og Kunstmuseet ARKEN, der har samarbejdet med forfatterne Anna Arendse Thorsen og Noa Kjærsgaard Hansen, samt kunstneren Mo Maja Moesgaard.

**Hvordan foregår det?** På klassen skal I igennem et designforløb. Det er et forløb, hvor I først får en masse inspiration og slutter af med i små grupper selv at designe ideer til, hvordan man kan formidle skønlitteratur til unge. Designforløbet vil sikkert være meget forskelligt fra den måde I plejer at gå i skole, men faktisk er der i dag rigtig mange virksomheder, der udvikler nye produkter og services med afsæt i lignende metoder.

I forløbet skal I forsøge at komme med svar på spørgsmålet ’Hvordan kan vi formidle litteratur til unge med fokus på fællesskab?’.

Forløbet består af tre faser: Inspiration, ideskabelse og afprøvning.

Inspiration: Lær noget om verden. Her skal I igennem en række øvelser, der handler om skønlitteratur, fællesskab og digitale medier.

Idéskabelse: Analyser dét du har lært og få idéer. I denne fase guides I i små grupper igennem en proces, der tager jer fra de mange input og erfaringer i inspirationsfasen til den ene ide, som I skal arbejde videre med.

Afprøvning: Byg prototyper og lær mere om din målgruppe. Designforløbet afsluttes med, at du sammen med din gruppe skal bygge en prototype af jeres ide, teste den i forskellig sammenhæng og forbedre den med afsæt i de input, I får. En prototype er en foreløbig udgave af et produkt. Den kan eksempelvis være lavet i pap, LEGO eller som skitse på et stykke papir. Formålet med en prototype er at kunne demonstrere og teste ideen, så andre har mulighed for at komme med input og på den måde gøre ideen endnu bedre.

**Hvad skal det bruges til?** Vi samler alle de gode ideer og input, der bliver udarbejdet og bruger dem i det videre arbejde med litteraturformidling til unge på biblioteket. Måske bliver din ide omsat til virkelighed eller kommer til at indgå som inspiration til nye tiltag på biblioteket.

På Instagram-profilen @litt\_som\_upoleret\_spejl kan du se billeder fra processen og nogle af de ideer, der allerede er blevet udviklet i nogle af de forløb, der tidligere er afviklet.

Vi glæder os til to kreative dage sammen med dig og dine medstuderende.

Bedste hilsner

XX